Selvom høfeber aldrig er en rar fornøjelse, giver det ekstra udfordringer i år, da symptomerne på høfeber kan forveksles med symptomer på coronavirusset, lyder det fra Carsten Bindslev-Jensen:

- Det vil blive et sandt helvede for en dårligt behandlet pollenallergiker, som nyser, får røde øjne og hoster, siger professoren og uddyber:

- Hvis de bevæger sig ud i samfundet og skal hen og handle, så nyser og hoster de. Der vil dem omkring dem måske tro, at vedkommende har coronavirus, og så vil der blive set skævt til dem.

Gode råd mod høfeber Snue, nysen, tilstoppet næse samt røde og kløende øjne er typiske høfebersymptomer. Du kan godt være ramt af både høfeber og coronavirus på samme tid, og derfor er det vigtigt at være opmærksom på, om din allergimedicin virker. Hvis medicinen gør, at du er symptomfri eller tæt på, kan det måske være et tegn på, at du ikke også har coronavirus, lyder det fra Astma-Allergi Danmark. Gode råd: Husk din medicin

Undgå eller begræns udendørsaktiviteter, hvis du får svære symptomer

Mindsk pollen i øjnene ved at bruge solbriller eller cykelbriller

Vask eller skyl dit hår inden sengetid, så du ikke får pollen med i seng

Hvis du har allergi over for svampesporer, så undgå skoven, når det er fugtigt eller lige har regnet Kilde: Astma-Allergi Danmark

Professoren påpeger, at der er nogle klare forskelle i symptomerne på høfeber og så coronavirus:

- I klassiske corona-tilfælde har man feber, hovedpine, muskelsmerter, og snottet er gult. Ved høfeber har man ikke feber, hovedpine og muskelsmerter, og snottet er vandklart.

Selvom Peter Lydolff døjer med sin allergi hvert eneste forår, gør bekymringen for corona det i år anderledes:

- Lige nu vil det betyde, at folk vil kigge mærkeligt på én, når jeg ikke kan nå at reagere på for eksempel et nys, og det er faktisk lidt problematisk, siger han.

- Et nys er et nys, og det er enormt svært at differentiere, om det er det ene eller det andet. Og i den her situation tænker folk jo det værste, så mon ikke folk vil flygte væk fra én endnu mere, end de gør, når man møder folk på gaden i dag?

'Sørg for, at jeres allergi er topbehandlet'

Danmark har nu været lukket ned i lige over én måned, men efter påske begynder landet så småt at åbne lidt igen. De mindste kan for eksempel komme i daginstitution og skole.

Det gøres med diverse forbehold, så børnene ikke sidder for tæt og desuden får vasket deres hænder ofte, men der kan allergien altså også give udfordringer, påpeger Carsten Bindslev-Jensen:

- Man kan ikke forlange, at personalet kan skelne mellem corona og en pollenallergi, så mit allerbedste råd til patienter med pollenallergi er at sørge for, at jeres høfeber er topbehandlet, så I ikke får symptomer som følge af det, lyder det fra professoren.

Peter Lydolff plejer også at gøre andre opmærksomme på, at han har allergi, hvis han skulle nyse blandt andre mennesker:

- Ofte, hvis vi sidder i et selskab, er jeg typen, der må vende sig om og nyse, og der må jeg jo forklare, at det er, fordi jeg har allergi, siger han.